འདི་ལྟར་བྱས་ཏེ་ཡ་ཐོག་རྨུ་རྒྱལ་གྱི་ཤེས་རིག་གང་ཉིད་ཉམ་ཇེ་ཆུང་ཉག་ཇེ་ཕྲ་རུ་སོང་སྟེ་ཆད་ལ་ཁད་དང་ཆག་ལ་ཁད་བྱས་ནས་དེ་རིང་གི་བར་དུ་ལངས་མ་འགྱེལ་དང་གོག་མ་ནུད་ཀྱིས་ཡོང་ཐུབ་སོང་བ་རེད་ལ་འདི་ནི་རྒྱུ་མེད་རྐྱེན་མེད་དུ་བྱུང་བ་ཞིག་མིན་པར་གཡུང་དྲུང་བོན་གྱི་ཤེས་རིག་གི་བསྟི་གནས་དགོན་སྡེ་ཁག་དང་རྒྱལ་བ་སྨན་རི་པའི་ཁྲི་འཛིན་སོ་གསུམ་པ་༧ལུང་རྟོགས་བསྟན་པའི་ཉི་མ་མཆོག་ལྟ་བུའི་སྐྱེས་ཆེན་རྣམས་ཀྱིས་མཐོང་ཆུང་དང་ཁྱད་གསོད་ཟུར་ཟ་སོགས་ཀྱི་ངལ་བ་དང་དུ་བཞེས་ཏེ་སྐུ་ཚེགས་སྐྱོན་པའི་འབྲས་བུ་ཉག་ཅིག་ཅི་ལ་མིན།ད་རེས་རྒྱལ་བ་སྨན་རི་པ་ཁོང་ཉིད་དགོངས་པ་རྫོགས་པ་འདི་ཡང་རང་རེ་རྣམས་ཀྱི་གྱོང་གུན་ཞིག་ཡིན་ལ་ཡིན་པའི་རྒྱུ་མཚན་ཡང་ཤེས་དགོས་པ་ཞིག་རེད།སྤྱིར་ང་ལ་མཚོན་ན་གོང་ཞུས་ལྟར་ཁོང་ཚང་ལ་ཆ་རྒྱུས་ཞིབ་ཆ་ཅི་ཡང་མེད་མོད།འོན་ཏེ་གཡུང་དྲུང་བོན་གྱི་རིག་གཞུང་རིན་པོ་ཆེ་དེ་དང་དེ་འཛིན་གྱི་སྐྱེས་ཆེན་དམ་པ་རྣམས་ལ་ཡིད་གཉིས་ཐེ་ཚོམ་མེད་པར་བློ་གཅིག་སེམས་གཅིག་གིས་དུངས་པ་བླ་ལྷག་གི་ཆེ།རྒྱུ་མཚན་མཁས་དབང་ནམ་མཁའི་ནོར་བུ་ཚང་གཙོ་བོ་ཡིན་པའི་ཉེ་རབས་ཀྱི་མཁས་པའི་ཁྱུ་མཆོག་སྐོར་ཞིག་གི་བདག་རྐྱེན་ལ་བརྟེན་ནས་གཡུང་དྲུང་བོན་གྱི་ལོ་རྒྱུས་ཡིག་ཆ་ཁག་གཅིག་ལ་སློབ་སྦྱོང་ཏོག་ཙམ་བྱེད་རྒྱུ་བྱུང་སོང་ལ་དེར་བརྟེན་ནས་བོན་གྱི་རིག་གཞུང་ནི་བོད་མི་རིགས་ཀྱི་རིག་གཞུང་གི་འགོ་ཁུངས་ཡིན་པ་དང་།ཨ་མ་ཡིན་པ་དང་ས་བོན་ཡིན་པ་དང་སྲོག་རྩ་ཡིན་པ་སོགས་གཞི་ནས་གོ་སོང་ལ་གཏིང་ནས་རྟོགས་སོང་ངོ།།